অল স্টার্‌স ক্রিকেট লিগ খেলতে সচিন এখন মার্কিন যুক্তরাষ্ট্রে। অন্যদিকে স্ত্রী অঞ্জলি-সহ তাঁর পরিবারের সদস্যরা লন্ডনে ব্রিটিশ এয়ারওয়েজের উড়ান ধরতে গিয়ে হেনস্থার শিকার হলেন। সচিন নিজেই টুইট করে ঘটনার কথা জানান। তিনি লেখেন, ‘ক্ষিপ্ত, হতাশ ও বিধ্বস্ত। আসন থাকা সত্ত্বেও পরিবারের ওয়েটিং লিস্টে থাকা টিকিট কনফার্ম করা হল না। এবং লাগেজে ভুল জায়গার ট্যাগ লাগিয়ে দেওয়া হল কোনও কিছুর তোয়াক্কা না করেই’। সচিনের টুইট দেখার পরই উড়ান সংস্থার তরফে টুইট করা হয়। কিন্তু তারা জানতে চায়, ‘আপনার ব্যাগেজের রেফারেন্স নম্বর, পুরো নাম ও ঠিকানাটা বলবেন?’ ক্ষোভে ফেটে পড়েন সচিন-ভক্তরা। ব্রিটিশ এয়ারওয়েজ ক্ষমার অযোগ্য অপরাধ করেছে বলে তোপ দাগতে থাকেন তাঁরা। পরে উড়ান সংস্থার তরফে ক্ষমা চেয়ে নেওয়া হয়।